Správa so zahraničnej pracovnej cesty

1.Účastník ZPC:

Titul, meno a priezvisko:	RNDr. Mária Slugeňová, CSc.	
Pracovisko:	Sekretariát Akreditačnej komisie
MŠVVaŠ SR, Stromová 1, 813 30 Bratislava	
Pracovné zaradenie:	hlavný radca	
Znalosť jazykov:	AJ, RJ	
2. Zahraničná pracovná cesta:
Štát:	Poľsko	
Mesto:	Krakov	
Vykonaná v dňoch:	12. - 14. 5. 2016	
Účel cesty:	Účasť na Workshope a Valnom zhromaždení CEENQA (Central and Eastern European Network of Quality Assurance Agencies in Higher Education)	
Spôsob financovania:	Pobytové a cestovné náklady hradí MŠVVaŠ SR (68AA)	
3.Rámcový program pobytu:
12. 5. 2016	Odchod z Bratislavy, odlet z Viedne do Krakova;
ubytovanie	
13. 5. 2016	Účasť na Workshope CEENQA 	
14. 5. 2016
	Účasť na Valnom zhromaždení CEENQA
odlet z Krakova do Viedne a príchod do Bratislavy	
4.Stručný priebeh ZPC
13. 5. 2016
Podujatie v Krakove organizovala CEENQA v spolupráci s Poľskou akreditačnou komisiou (PKA). Zasadnutie v Krakove sa nieslo v znamení 15. výročia založenia CEENQA, kde v roku 2001 toto združenie vzniklo a  Slovensko bolo jedným zo zakladajúcich členov.
Na úvod účastníkov privítali a s krátkym príhovorom vystúpili: 
A. Mania (prorektor Jagelonskej univerzity), 
M. Wąsowicz (prezident UAC) 
L. Suɫkowski (viceprezident PKA).
V rámci workshopu pod názvom „Zabezpečenie kvality nadnárodného vysokoškolského vzdelávania (TNE – transnational education)“ odzneli nasledujúce prezentácie:

1)	Prečo by sa mali členské štáty CEENQA zaoberať TNE: Úvod do problematiky a prezentácia výsledkov dotazníka v rámci CEENQA. 
Nora Skaburskiene (SKVC, Litva) zadefinovala TNE ako všetky typy vysokoškolských študijných programov, vzdelávacích kurzov, vzdelávacích služieb (vrátane dištančného vzdelávania), ktoré sa uskutočňujú v inej krajine ako tej, v ktorej sa nachádza príslušná vzdelávacia inštitúcia. Ide o všetky formy vysokoškolských vzdelávacích aktivít, ktoré sa uskutočňujú paralelne aj mimo oficiálneho vysokoškolského vzdelávacieho systému hostiteľskej VŠ inštitúcie. Najbežnejšími formami uskutočňovania TNE sú franchising, joint–degree programy na základe dohody medzi inštitúciami, offshore inštitúcie, branch campuses, veľké vzdelávacie korporácie, medzinárodné inštitúcie, dištančné vzdelávanie a virtuálne univerzity. Za najväčšie problémy TNE v súčasnosti možno považovať absenciu právneho rámca, ktorý by TNE v rôznych vzdelávacích systémoch reguloval, otázku zabezpečenia kvality TNE, ako aj uznávanie získanej kvalifikácie. Krajinami s najvyšším podielom TNE vo svete sú UK, USA a Austrália. Najväčším prijímateľom vzhľadom na počet študentov je Čína. N. Skaburskiene prezentovala aj výsledky prieskumu z TNE vykonané v rámci CEENQA, pričom bolo zistené, že 68% členov CEENQA zapojených do prieskumu už má skúsenosti s TNE a akreditáciou, pričom vo väčšine sa používajú tie isté postupy ako v prípade národných akreditácií, 32% členov (vrátane Slovenska) nemá v tomto smere žiadne skúsenosti.

2)	Výzvy pre akreditačné agentúry v oblasti akreditácií TNE. 
Achim Hopbach (AQ, Rakúsko) sa vo svojej prezentácii venoval legislatívnej otázke a zaujímal sa o to, kto má programy TNE akreditovať - vysielajúca krajina alebo prijímajúca krajina. Prezentoval skúsenosti Rakúskej akreditačnej agentúry s Dubaiom, Nemeckom a Litvou. Skonštatoval, že TNE je  nesmierne dynamický jav, nielen čo do počtu ponúkaných vzdelávacích programov, ale aj nových skutočností a otázok, s ktorými súčasné systémy hodnotenia kvality nepočítajú a takisto poukázal aj na skutočnosť, že s jeho realizáciou sú spojené nemalé finančné prostriedky. 

3)	Zabezpečenie kvality v TNE z pohľadu Spojeného kráľovstva. 
Fabrizio Trifiro (QAA, UK) informoval o situácii v UK, kde približne 80% VŠ vzdelávacích inštitúcií je zapojených do TNE. Ide najmä o Čínu, Malajziu, Singapur, Hongkong a Pakistan. Zo skúseností vyplýva dôležitosť spolupráce s lokálnymi akreditačnými agentúrami v prijímajúcej krajine. Informoval o výsledkoch projektu QACHE (Quality Assurance of Cross-border Higher Education), v rámci ktorého bol vyhotovený „tool kit“ s odporúčaniami ako postupovať pri TNE a  je k dispozícii na webovom sídle ENQA http://www.enqa.eu/indirme/papers-and-reports/occasional-papers/QACHE%20Toolkit_web.pdf.

4)	Akreditácia „joint master programs“ ako výzva v rámci akreditácie TNE. 
Mark Frederiks (NVAO, Holandsko) prezentoval prvé výsledky a praktické výstupy z projektu JOOAR (Joint programmes: Quality Assurance and Recognition of degrees awarded, 2010-2013). Účastníci projektu v záveroch zdôraznili najmä presadzovanie „európskeho prístupu“, s využitím ESG kritérií. Ako príklad  praktického výstupu projektu uviedol skúsenosti s dvomi už akreditovanými joint master programami a to bakalárskym a názvom „International Teacher Education for Primary Schools“ a magisterským „EU political Science (EuroPS)“. Podrobnosti k projektu sú k dispozícii na http://ecahe.eu/. 

Na záver workshopu sa účastníci v diskusii zhodli na nevyhnutnosti vzájomnej spolupráce pri poskytovaní informácií o aktivitách, ktoré sa v jednotlivých štátoch v oblasti TNE vyskytujú, a to aj vzhľadom na zvyšujúci sa počet podvodov vo vysokoškolskom priestore, ktoré boli jednou z tém na Member´s Fóre ENQA v apríli 2016. Predmetom diskusie boli aj otázky týkajúce sa garancií kvality TNE na úrovni domovskej vzdelávacej inštitúcie, potreba implementácie zmieneného „európskeho prístupu“ do národných legislatív ako aj nevyhnutnosť väčšej podpory zo strany ministerstiev v súlade so závermi z konferencie ministrov vysokého školstva v Jerevane (2015).  
Prezentácie z workshopu budú k dispozícii na http://www.ceenetwork.hu/. 

14. 5. 2016
Valné zhromaždenie CEENQA (VZ) sa venovalo týmto témam:
•	predstavenie novej členky sekretariátu CEENQA – Stefanie Lochbaum;
•	informácia o projektoch, do ktorých je CEENQA zapojená: ALIGN, BIHTEK,QUAERE;
•	odsúhlasenie finančnej správy za rok 2015 a návrhu rozpočtu na rok 2016; členský poplatok vo výške 600.- €) sa nateraz nemení;
•	doplňujúce voľby do sedemčlenného Boardu na ďalšie dvojročné obdobie:
•	Achim Hopbach (Rakúsko)
•	Izabela Kwiatkowska-Sujka (Poľsko)
•	Nora Skaburskiene (Litva)
•	Cristina Ghitulica (Rumunsko)

•	správy členov Boardu o činnosti CEENQA za ostatné obdobie:
•	Výmenné stáže pracovníkov QA agentúr (M. Vidláková) – CEENQA pripravuje zoznam agentúr, ktoré  budú mať záujem zapojiť sa do tejto iniciatívy a sú ochotné prijať/vysielať kolegov na stáže do partnerských agentúr. Board rozpošle v krátkom čase dotazník členom CEENQA, v ktorom sa budú môcť k tejto iniciatíve vyjadriť. Otvorená ostáva otázka financovania stáží, Board zvažuje na túto aktivitu uvoľniť prostriedky aj z rozpočtu CEENQA.
•	Newsletter a Brožúra CEENQA (C. Roznayi) – bolo konštatované, že do časopisu prispievajú stále tí istí členovia, niektoré štáty (vrátane Slovenska) sa ešte vôbec nezapojili. Členovia boli vyzvaní na zasielanie príspevkov o aktuálnom dianí v ich agentúre. Brožúra k 
15. výročiu založenia CEENQA bude k dispozícii v krátkom čase v tlačenej i elektronickej verzii.
•	Kritériá členstva v Boarde CEENQA (I. Waser) – prítomný odsúhlasili novú úpravu: pokiaľ sa člen Boardu nebude aktívne zapájať do činnosti a nebude plniť jemu zadané úlohy, bude vyzvaný na zváženie zotrvania v Boarde a na najbližšom valnom zhromaždení bude odvolaný.

•	Odsúhlasenie opätovného prijatia lotyšskej QA agentúry, ktorej bolo v roku 2014 pozastavené členstvo z dôvodu neplatenia členského príspevku, za riadneho člena.
•	Miesto konania valného zhromaždenia a workshop CEENQA v roku 2017 zatiaľ nebolo určené, keďže nikto z prítomných zástupcov agentúr sa na výzvu neprihlásil. Slovensko dosiaľ valné zhromaždenie a workshop CEENQA neorganizovalo.

Počas podujatia sa uskutočnilo 
•	stretnutie s predsedníčkou AK ČR Vladimírou Dvořákovou. Informovala o najnovšom dianí v AK ČR v súvislosti s pripravovanou transformáciou, ktorá sa má uskutočniť k 1. 9. 2016. Zaujímala sa o situáciu na Katolíckej univerzite v Ružomberku po prijatí vysokého počtu študentov zo súkromnej vysokej školy spoločnosti Univerzita Jana Amose Komenského Praha s.r.o.(UJAK). Dôvodom prestupu bolo nepredĺženie pre UJAK platnosti akreditácie nadväzujúceho magisterského študijného programu „speciální pedagogika“ so študijnými odbormi „špeciální pedagogika“ a „speciální pedagogika – učitelství“. Predsedníčka AK ČR by uvítala zo strany AK SR preverenie stavu výučby na KU v Ružomberku po prijatí vyše 700 študentov z UJAK a poskytnutie zistených skutočností partnerskej českej AK;
•	pracovný rozhovor s novovymenovanou riaditeľkou Národnej Akreditačnej agentúry Ruskej federácie Lemkou Izmaylovou, ktorá prejavila záujem o nadviazanie spolupráce s AK SR v oblasti akreditácií a zabezpečenia kvality vysokoškolského vzdelávania;
•	výmena informácií so zástupkyňou Poľskej akreditačnej agentúry Izabelou Kwiatkowskou-Sujka týkajúca sa napĺňania záverov z prijatého memoranda medzi obidvomi agentúrami, s dôrazom na záujem poľských partnerov spolupracovať s AK SR v oblasti vzájomnej výmeny expertov do hodnotiacich panelov ako aj odborných školení pre odborníkov zaoberajúcich sa akreditáciami.

5.Odporúčané závery a úlohy:

Informovať o predmetnom podujatí členov AK na najbližšom 95. zasadnutí AK v Bratislave (29. 6., 30. 6. - 1. 7. 2016).
								
6.Prehľad prinesenej dokumentácie

Materiály z predmetného podujatia sú k dispozícii na Sekretariáte AK, prípadne na internetovej stránke CEENQA www.ceenetwork.hu.
7. Osobitne vyhodnotený očakávaný prínos ZPC 
Účasť na predmetnom podujatí vyplýva priamo z členstva SR v CEENQA a napomohla 
•	oboznámeniu sa s aktuálnou situáciou a trendmi v oblasti hodnotenia kvality vo vysokoškolskom priestore členských krajín CEENQA;
•	vytváraniu priamych kontaktov medzi odborníkmi členských štátov CEENQA a agentúr, ktoré môžu vyústiť k realizácii spoločných projektov;
•	získaniu užitočných informácií, ktoré budú využité v činnosti AK SR.

8.Spôsob zverejnenia výsledkov ZPC, prenos získaných informácií:

Správa zo ZPC bola zaslaná SMSaEZ, ktorá ju zverejní na internetovej stránke MŠVVaŠ SR. Súhlasím so zverejnením správy na internete.

V Bratislave 19. 5. 2016

Správu vypracovala:		Mária Slugeňová

Správu schválila:		Mária Holická

Rozdeľovník :		Sekretariát AK, SMSaEZ